2,4 milljarða króna verksamningur við Suðurverk 24. febrúar 2004 Friðrik Sophusson , forstjóri Landsvirkjunar , og Dofri Eysteinsson , framkvæmdastjóri Suðurverks , undirrituðu samninginn um verkið , sem er hið stærsta sem Suðurverk hefur tekið að sér . Suðurverk átti lægstu boð í báðar hliðarstíflur Kárahnjúkavirkjunar þegar tilboð voru opnuð skömmu fyrir jól . Fyrirtækið bauð 754 m.kr. í Sauðárdalsstíflu ( 52,6% af kostnaðaráætlun ) og 1.664 m.kr. í Desjarárstíflu ( 61,4% af kostnaðaráætlun ) , samtals 2.418 m.kr. að meðtöldum virðisaukaskatti . Að sögn Guðmundar Ólafssonar , verðandi staðarstjóra Suðurverks við Kárahnjúka , er stefnt að því að hefjast handa eystra fljótlega eftir páska við að reisa vinnubúðir og undirbúa framkvæmdir . Síðan hæfist jarðvinna vegna Desjarárstíflu . Hann gerir ráð fyrir að allt að 130 starfsmenn Suðurverks verði á virkjunarsvæðinu í sumar , sumarið 2005 og sumarið 2006 . Stíflugerðinni á að vera lokið haustið 2006 . Eftirfarandi kennitölur eru helstar um stíflurnar þrjár við Kárahnjúka , þ.e. þær tvær sem Suðurverk samdi um í dag og svo Kárahnjúkastíflu , sem Impregilo vinnur við að reisa : Desjarárstífla verður allt að 60 m há og 1.100 m löng . Fyllingarefni 2,8 milljón m³ . Sauðárdalsstífla verður allt að 25 m há og 1.100 m löng . Fyllingarefni 1,5 milljón m³ . Kárahnjúkastífla verður allt að 193 m há og 730 m löng . Fyllingarefni 8,5 milljón m³ . Suðurverk er langt komið með gerð hafnargarðs á Vopnafirði og starfsmenn , sem þar eru , færa sig upp á hálendið með vorinu . Fyrirtækið vinnur einnig að gerð snjóflóðavarna á Siglufirði og á að ljúka því verki á næsta ári . Leiðir Suðurverks og Landsvirkjunar hafa oft legið saman áður . Hafnfirska fyrirtækið vann til dæmis að stórum verkþáttum við Kvíslaveitur . Það gerði líka frárennslisskurð í Sultartangavirkjun í samvinnu við Arnarfellsmenn frá Akureyri , sem Suðurverksmenn hitta reyndar fyrir í vor norðan Vatnajökuls . Arnarfell hefur verið undirverktaki Impregilo við Kárahnjúka frá upphafi framkvæmdanna þar .